Ukážka z elektronickej knihy

BEFORE YOU MEET YOUR FUTURE HUSBAND:

30 Questions to Ask Yourself and 30 Heartfelt Prayers

by Robin Jones Gunn and Tricia Goyer

All rights reserved including the right of reproduction in whole or in part in any form.

This edition published by arrangement with Multnomah, an imprint of Random House,

a division of Penguin Random House LLC

Všetky práva vyhradené. Žiadna časť tohto diela nesmie byť nahrávaná na video,

skenovaná, fotená a elektronicky prenášaná bez povolenia vydavateľa,

okrem krátkych ukážok pre potreby článkov a recenzií.

Skôr než stretneš budúceho manžela

ROBIN JONES GUNN – TRICIA GOYER

Vydavateľ: Christian Project Support, s. r. o., © 2024

www.ver.sk , objednavky@ver.sk

Preklad: Zuzana Gáliková

Jazyková korektúra: Veronika Liptáková

Editorské práce: Katarína Marčáková

Grafická úprava podľa originálu diela: Andrej Kmeťo

Návrh obálky: Katarína Regásová

Použité citáty z Biblie:

Slovenský ekumenický preklad (SEB), SBS, Banská Bystrica, 2017.

Jeruzalemská Biblia (BOT), Dobrá kniha, Trnava, 2017.

Sväté písmo Starého a Nového zákona, SSV, Trnava.

In: www.biblia.sk .

ISBN papierovej knihy: 978-80-8231-204-4

ISBN pdf knihy: 978-80-8231-205-1

ISBN epub knihy: 978-80-8231-206-8

ISBN mobi knihy: 978-80-8231-207-5

Vytvorenie elektronickej verzie Dibuk, s. r. o., 2024

Skôr než stretneš

budúceho manžela

„Nič tak rýchlo nezmätie tínedžera ako pomýlené hľadanie lásky – a práve preto

je táto kniha obrovským prínosom. Robin a Tricia priateľským, otvoreným a empatickým spôsobom ponúkajú pravdu a usmernenie, aby pomohli dievčatám zamilovať sa do svojho Stvoriteľa predtým, než budú vôbec zvažovať randenie alebo manželstvo. Modlitby a pútavé denné zamyslenia pomôžu mladým čitateľkám spoznávať svoje vnútro. Ak chcete, aby vaša dcéra vedela, ako má vyzerať zdravý vzťah a randenie, táto múdra kniha patrí na jej nočný stolík.“

– Kari Kampakisová, autorka bestselleru Love Her Well

(Miluj ju poriadne) 10 Ultimate Truths Girls Should Know

(10 najdôležitejších vecí, ktoré by mali dievčatá vedieť)

„Veľmi sa mi páči úprimnosť autoriek tejto knihy. Bude pre vás povzbudením, ako Robin s Triciou otvorene hovoria o svojich zápasoch a ťažkostiach pred vstupom do manželstva aj o tom, ako uprostred toho všetkého prežívali, že Boh je verný. Nasledujúce riadky sú veľmi cenné pre všetkých, ktorí chcú žiť v manželstve, ale aj pre rodičov mladých ľudí, ktorí plánujú do manželstva vstúpiť.“

– Crystal Paineová, autorka bestsellerov New York Times

a podcastov, matka šiestich detí

„Táto kniha so zamysleniami a modlitbami na tridsať dní je svetlom v dobe, keď sa mladí ľudia stretávajú s množstvom klamstiev a mätúcich informácií o tom, aké sú vzťahy alebo ako by mali vyzerať. Robin a Tricia vedú dievčatá k tomu, aby si pripravili srdce, budovali svoj charakter, kým čakajú na to, ako sa bude odvíjať ich príbeh v Božích rukách. Nielen preto, aby sa jedného dňa stali vernými a milujúcimi manželkami, ale, čo je dôležitejšie, aby boli ženami, akými ich chce mať Boh – zrelými ženami modlitby, nádeje, sily a radosti. Toto je nádherná kniha, ktorú môžete prejsť samy, v malých skupinkách, s vedúcim stretka, s mentorom alebo so svojou mamou.“

– Alyssa Bethkeová, autorka knihy Satisfied (Spokojná) a spoluautorka

Spoken For (Venované vám) s Robin Jonesovou Gunnovou

Venujeme milovaným srdciam,

ktoré majú túžbu kráčať po Božích cestách.

Nech vás táto kniha vedie k tomu,

ktorý vás bezhranične miluje

a vytvoril nádherný plán pre váš život.

AHOJ, NÁDHERNÁ ČITATEĽKA!

Tricia

Ak mám byť úprimná, nad svojím budúcim manželom som sa príliš nezamýšľala. Musím sa priznať, že namiesto toho všetky moje rozhodnutia, čo budem robiť – a s kým –, vychádzali zo srdca, ktoré túžilo byť milované. Narodila som sa slobodnej matke a nepoznala som svojho biologic-

kého otca. Mama mi síce povedala jeho meno, keď som sa raz naňho pýtala, ale nikdy som sa s ním nestretla a nikdy nebol súčasťou môjho života. Keď som mala štyri roky, mama sa vydala, no môj nevlastný otec si odo mňa držal odstup. Túžba po tom, aby mi niekto povedal, že som krásna, dôležitá a vzácna, vytvorila v mojom srdci veľkú boľavú ranu.

A táto otvorená rana zasiahla aj moju myseľ, v ktorej sa neustále ozývalo: Potrebujem niekoho, kto ma bude ľúbiť! Potrebujem priateľa! (Stavím sa, že už teraz ti je jasné, že to nemohlo skončiť dobre, však?)

Moja túžba po láske a vzťahu mi spôsobovala ďalšie zranenia – opakovane som sa zamilovala do niekoho, kto sa mi zdal úžasný, no ja som sa mu nepáčila. Samozrejme, môjmu ubolenému srdcu to vôbec nepomáhalo.

Cítila som sa nemilovaná a ešte bezcennejšia.

Konečne prišiel deň, keď chlapec, ktorý ma priťahoval, prejavil o mňa záujem. Nielenže som sa mu páčila, ale bol naozaj úžasný – vysoký, s blond vlasmi a svetlomodrými očami. Bol odo mňa o tri roky starší. Nemohla som uveriť, aké mám šťastie. Keď sme spolu začali chodiť, náš vzťah veľmi rýchlo prešiel do fyzickej roviny. Keď sme boli spolu, rozplývala som sa od šťastia a v du-

chu som si hovorila: „Toto je navždy! Konečne som našla, čo som hľadala!“

O niekoľko mesiacov sa odsťahoval. Povedať, že ma to zdrvilo, je slabý výraz. Bola som zlomená – na srdci, na mysli aj na tele.

Kiežby som tak mohla povedať, že som sa v tom okamihu rozhodla zaradiť spiatočku a robiť veci inak. No moje srdce mi ovládlo myseľ aj telo. Bolo pre mňa ľahké „zbaliť“ chlapcov a v túžbe po „láske“ som sa im celá odovzdávala. No tieto rozhodnutia často viedli k ešte väčšej bolesti. Nakoniec som zistila, že som tehotná.

Keďže som v tom čase bola ešte na strednej, spravila som rozhodnutie, ktoré som považovala za jediný spôsob, ako z toho vycúvať. Šla som na potrat. Cítila som však ešte väčšiu prázdnotu, hanbu a skľúčenosť. Veľmi krátko po zákroku som svoje rozhodnutie hlboko oľutovala.

Mala som pocit, že nemám žiadnu hodnotu. Moja budúcnosť bola čierna, bez nádeje, bez svetla. Stále som hľadala lásku nesprávnym spôso- bom a čoskoro som sa ocitla v rovnakej situácii – opäť som bola tehotná

a môj priateľ ma opustil. No tentoraz som sa rozhodla inak. Povedala som si, že toto bábätko si ponechám.

Jasne si spomínam na deň, keď som si v šiestom mesiaci tehotenstva uvedomila, na akú bolestnú cestu ma priviedlo moje prázdne srdce. V ten deň som sa modlila: „Bože, poriadne som si zbabrala život. Ak mi s tým môžeš nejako pomôcť, prosím ťa, urob to.“

Zaplavilo ma svetlo, láska a nádej. Zrazu som bola celkom iná! Ježiš vzal moje zlomené, prázdne a ubolené srdce a naplnil ho sám sebou. Dal mi tiež túžbu robiť veci inak – správne. Vtedy som sa začala modliť za svojho budúceho manžela. A začala som prosiť Boha, aby ma zmenil

a pripravil preňho.

Milosrdný Boh rýchlo vypočul moje modlitby. Dva týždne po narodení môjho syna Coryho som začala chodiť so synom nášho pastora Johnom Goyerom. V čase, keď toto píšem, sme manželmi už tridsaťdva rokov.

Asi ti nemusím hovoriť, ako ma mrzí, že som sa nad svojím budúcim manželom nezamýšľala oveľa skôr. Práve preto som sa rozhodla napísať túto knihu so svojou dlhoročnou priateľkou Robin. Najskôr by som ti rada vysvetlila, ako veľmi naše túžby, myšlienky a činy ovplyvňujú celý náš život. A potom by som chcela, aby si pochopila niečo, čo som ja dlhé roky nevedela: Si milovaná a vzácna, Boh má plán pre tvoj život. Možno je

v tom pláne to, aby si si našla manžela, možno ťa povedie inou cestou. Ale dúfam, že na svojej ceste sa ešte hlbšie zamiluješ do Stvoriteľa tvojej duše.

Ak sa celkom nestotožňuješ s mojím príbehom, možno sa viac nájdeš v Robininom príbehu. V príbehu dievčaťa, ktoré vyrastalo vo veriacej rodine. Jej rodičia na ňu dávali pozor, všímali si, čo robí a s kým sa stretáva.

Keď si prečítaš jej príbeh, všimneš si, že sme obe snívali o tom istom – aby po nás niekto túžil a miloval nás. Necíti to isté každá mladá žena?

Robin

Ako mladá žena som často mala aj ja túžby, aké opisuje Tricia: aby mal niekto o mňa záujem, miloval ma a staral sa o mňa – alebo si ma aspoň všimol.

Bola som prostredným dieťaťom, čo zrejme tiež prispelo k mojej túžbe po pozornosti. Mala som veľmi racionálnu a praktickú mamu a láskavého, no rezervovaného otca, a asi preto som tak prahla po nežnosti. Snívala som o tom, že ma raz osloví chlapec, ktorý ma bude považovať za peknú.

Tieto pocity som ako tínedžerka zo začiatku ukrývala, lebo naša rodina sa pohybovala v konzervatívnych kresťanských kruhoch. Mejkap,

hudbu, časopisy a, pravdaže, aj randenie sme mali so sestrou zakázané. Naša mama nám šila väčšinu nášho cudného oblečenia, vrátane plaviek. Mám fotografiu, na ktorej som na pláži Newport Beach v jej limetkovozelenom bodkovanom výtvore. S volánikmi. Štvorročné dievčatko by bolo v takých plavkách rozkošné. Ale ja som mala pätnásť.

Nič z týchto spoločenských obmedzení mi však nezabránilo opakovane sa zamilovať, až kým som nemala dvadsaťdva. Prvú „ozajstnú“ lásku som stretla v kresťanskom letnom tábore ako štrnásťročná. Bol úžasný. Ja som bola veriaca, on bol veriaci – bolo to dokonalé.

Posledný večer v tábore si ku mne prisadol počas záverečného táboráku. Ramená sa nám dotýkali a ja som mala pocit, akoby mi horelo srdce. Bola som si istá, že on je „ten pravý“. Po skončení tábora sme si písali a na narodeniny mi poslal pozlátený náramok s venovaním. Naša nevinná „láska“ na diaľku vydržala prvý rok strednej školy. Potom sme si naše sladké, ručne písané listy vymieňali čoraz zriedkavejšie a naša „skutočná láska“ sa vyparila ako gáfor.

Stále viac som túžila mať ozajstného chlapca, s ktorým by som sa mohla denne stretávať. Snívala som o tom, aké by to bolo, keby ma držal za ruku, pobozkal ma, usmial sa na mňa. Rodičovské zákazy sa mi podarilo obísť tak, že som chodievala na kresťanské víkendovky a v autobuse som vždy flirtovala s tým najkrajším chlapcom. A v škole som si to zvyčaj-ne zariadila tak, aby som na projekte pracovala so spolužiakom, ktorý sa mi aktuálne páčil. Podujatia pre mládež a tábory boli zlatou baňou

v mojom neúnavnom love na chlapca.

Zaujímavé bolo, že som popritom mala hlbokú úctu k Bohu. Chcela

som, aby mi žehnal. Chcela som mu slúžiť a zachovávať Božie slovo. Úprimne som sa snažila robiť to, čo bolo správne – aspoň väčšinou. Myslím, že istým spôsobom som chcela, aby bol na mňa hrdý. Nechápala som, že to nie je to, čo môj nebeský Otec odo mňa očakával.

Stále som sa sústredila iba na seba. Čo mám robiť, aby ma ostatní mali radšej? Ako môžem využiť svoju jedinečnosť a byť atraktívnejšia? Kam mám ísť a čo mám urobiť, aby som našla „toho pravého“? Boh predsa chce, aby som bola šťastná, a keď sa jedného dňa vydám, určite ma to urobí šťastnou, nie?

Nasledujúcich osem rokov som mala mnoho vzťahov s mnohými mladými mužmi. V niektorých priateľstvách sme naozaj boli iba „bratom

a sestrou v Kristovi“ a tieto kamarátstva vydržali dodnes. Iné boli deštruktívne, hoci sme sa obaja považovali za kresťanov. Prežila som manipulatívny vzťah, kde som tolerovala zlé zaobchádzanie, no v tom čase som bola príliš mladá a naivná, aby som to rozpoznala. Jeden vzťah som po- riadne pokazila, lebo mi na tom chlapcovi nezáležalo tak ako jemu na mne, a pridlho som otáľala, aby som mu to povedala. Tak veľmi som túžila po pozornosti.

V poslednom ročníku kresťanskej vysokej školy som sa zasnúbila. Chodili sme spolu rok a po promóciách mi kúpil prsteň. Ľúbila som ho, a tak som nechcela v našom vzťahu nič urýchliť. Obom nám na ňom záležalo a veľa sme toho spolu prežili. Všetky tie hlboké rozhovory, smiech a slzy predsa niečo znamenali.

Pol roka po zásnubách, keď mi v skrini viseli svadobné šaty a v tlačiarni sme už mali objednané svadobné oznámenia, prišiel môj snúbenec za mnou a povedal mi, že ma neľúbi a nevezme si ma. Och, a považoval za dôležité oznámiť mi, že predchádzajúcu noc strávil so svojím predošlým dievčaťom.

V ten deň sa zrútila moja predstava o tom, čo je láska a čo znamená nájsť toho pravého.

Myslím, že vtedy som začala písať túto knihu. V tom čase som ešte nevedela, že sa z nej stane ozajstná kniha, a ani mi nenapadlo, že by som sa mohla niekedy stať spisovateľkou. Vedela som len to, že moje srdce a myseľ sa celé roky túlali v rozprávkovom sebaklame. Čo je skutočná láska? Odkiaľ sa to mám dozvedieť? Dokážem ešte niekedy dôverovať nejakému mužovi a nadviazať s ním vzťah? Bude ma niekedy nejaký muž skutočne ľúbiť?

Všetky odpovede ma viedli späť ku Kristovi. Jeho láska ku mne bola ako starobylé tajomstvo ukryté priamo pod mojím nosom. Celé tie roky som túžila nájsť lásku a pravú Lásku som mala na dosah. Ježiš trpezlivo čakal, kým sa moje srdce úplne obráti k nemu, kým sa nezamiluje doňho.

Keď som mu odovzdala svoj život, otvoril svoje náručie, aby ma mohol objať ako svoju nevestu. Sľúbil, že bude stále so mnou a bude zdrojom všetkej mojej radosti a spokojnosti. Základ každej lásky je v ňom.

Keď som začala chápať, ako veľmi po mne Ježiš túži, všetky ostatné kúsky môjho života zapadli na správne miesto. Videla som, že Boh naplní svoj zámer so mnou, keď budem odhodlane budovať vzťah s ním. Ak je v jeho dokonalom pláne to, že si nájdem manžela, Boh mi tento vzťah neodoprie. Naplní svoj úžasný plán spôsobom, akým chce a kedy chce. Ak nie, aj tak prežijem svoj život plnohodnotne a naplním zámer, pre aký ma stvoril. Nemusím mať strach. Nemusím nič ľutovať. Stačí len dúfať

a smelo dôverovať pôsobeniu Ducha Svätého v mojom vnútri.

Do denníka som si zapísala: „Keby som tak bola skôr spoznala skutočný zdroj lásky. Ako môžem pomôcť dievčatám, ktoré tak zúfalo hľadajú lásku ako kedysi ja?“

Krátko na to, ako som to napísala, som šla ako vedúca na mládežnícku víkendovku a rozprávala som mladučkým dievčatám, aké je to zamilovať sa do Ježiša. Povedala som im, že on je im všetkým a že ich vnútro sa zmení, keď sa budú sýtiť slovami jeho ľúbostného listu – Bibliou. Dosvedčovala som im, ako ich túži zahŕňať svojou láskou.

A teraz chcem tú istú pravdu dosvedčiť aj tebe. Božia láska k tebe je večná. On je pre teba ten pravý. On je tvoja skutočná pravá láska.

Keď som stretla muža, ktorý je už niekoľko desaťročí mojím manželom, na začiatku sme si príliš nepadli do oka. No keď sme sa stretli o dva roky neskôr, všetko bolo inak. Po tých dvoch rokoch sme obaja hľadeli na svet celkom inou optikou. Vedela som, že nepotrebujem muža, aby ma zachránil. Ježiš to už urobil.

Na našom prvom rande mi môj budúci manžel nepovedal, že som roztomilá ani že mám pekný úsmev, ani že ma túži pobozkať. (To prišlo až neskôr.) Namiesto toho mi na rozdiel od ostatných mladých mužov,

s ktorými som predtým chodila, povedal, že miluje Boha a že nebeský Otec je na prvom mieste v jeho živote. Myslím, že v tej chvíli som sa doňho zaľúbila. Niekoľko rokov sme si písali a ja som zistila, že mu píšem tie isté slová, aké som vo svojom denníku adresovala tajomnému mužovi, s ktorým som sa zatiaľ nestretla. Rýchlo sme pochopili, že naše srdcia

a myšlienky idú tým istým smerom. Manželstvo malo byť pokračovaním našej cesty s Pánom, kým spoločne nedôjdeme do cieľa.

Aký bude tvoj príbeh? Vydáš sa jedného dňa? Stretneš muža, ktorý kráča rovnakým smerom ako ty, vaše srdcia a životy sa spoja a budete kráčať spolu?

To neviem. Tvoja budúcnosť je nádherné tajomstvo. Chceli sme sa s tebou podeliť o naše osobné príbehy, aby si sa zamýšľala nad svojou budúcnosťou a aby ti pomohli pripraviť srdce predtým, ako stretneš svoj-ho budúceho manžela.

A nadovšetko sa modlíme za to, aby sa tvoje srdce zamilovalo do Ježiša. On je Knieža pokoja a vyvolil si ťa za svoju nevestu teraz a naveky. Skôr než stretneš svojho večného Manžela v nebi, nech ťa táto kniha pritiahne bližšie k jeho srdcu.

Tvoj ženích, Ježiš, ťa miluje viac, než si dokážeš predstaviť.

Robin

S Triciou sme mali veľa nápadov, akým spôsobom by sme sa v tejto knihe chceli s vami podeliť o svoje myšlienky. Dospeli sme k záveru, že najlepšie bude, keď ju rozdelíme na tri časti: srdce, hlava a ruky.

Rozhodli sme sa začať srdcom, lebo srdce je miestom, kde prežívame a skúmame svoje pocity. Láska sa vo svojej najjednoduchšej forme začína pocitom. V Biblii sa srdce spomína viac než šesťstokrát. Napríklad

v Evanjeliu podľa Matúša sa píše: „Milovať budeš Pána, svojho Boha, celým svojím srdcom“ (Mt 22, 37).

Srdce je miestom, kde sídli všetka naša láska. Zároveň je našou osobnou pokladnicou, kde uchovávame všetko, čo si ceníme. Preto sa v Prísloviach píše: „Pri plnej ostražitosti si stráž srdce, lebo z neho vychádza život“

(Prís 4, 23).

Chápeš?

Znamená to, že naše srdce nie je čímsi, čo má vplyv len na zopár oblastí nášho života. Naše srdce určuje to, ako vyzerá náš život, aj to, čím sa zaoberáme a čo robíme. Písmo nehovorí: „Nemusíš si všímať, čo ti hovorí tvoje srdce.“

Srdce je zdrojom celého nášho života, všetko pramení z neho. Preto si musíme pozorne všímať, čo doň prijímame a čo si v ňom držíme. A nado-

všetko si ho musíme strážiť.

Keď sa v zlomenom srdci zakorení horkosť, čoskoro z neho vyrastie toxická plazivá rastlina, ktorá bude švihať ľudí naokolo a ktorá nás samých bude dusiť a zväzovať. Skôr než stretneš svojho budúceho manžela, mala by si vytrhať všetky takéto rastliny horkosti aj s koreňmi a namiesto nich zasadiť do čerstvo skyprenej pôdy semienka nádeje a pokoja. V čistom srdci rastú popri nádeji a pokoji dobré veci. Je to ideálne prostredie pre rast lásky.

Tricia

Keď som vyrastala, veľa som počúvala, že treba ísť za hlasom srdca, ale nič o tom, ako si ho treba strážiť. Nemala som pocit, že by som si ho mala chrániť. Namiesto toho som sa nazdávala, že musím zistiť, ako naplniť prázdnotu, ktorú som pociťovala vo svojom vnútri. Keby mi tak niekto

v tom čase povedal, aké vzácne je moje srdce. Keby som tak vtedy vedela, ako sa oň starať. Spolu s Robin dúfame, že vám to v tejto časti pomôžeme pochopiť.

Všetky zlé rozhodnutia, ktoré som urobila ako mladá žena, sa začali tým, že som hľadala chlapca, čo by naplnil moje srdce. Spôsobilo mi to veľa zranení. Som veľmi vďačná Bohu, že mi namiesto úlomkov môjho srdca, ktoré bolo rozbité následkom mojich zlých rozhodnutí, dal nové srdce. (Viac si o tom povieme na inom mieste tejto knihy.)

Či už v budúcnosti vstúpiš do manželstva, alebo nie, ak sa naučíš strážiť si srdce, vyhneš sa mnohým zraneniam a bolesti.

Teraz sa poďme zamyslieť, čo je v našich srdciach a aké kroky treba urobiť, aby sme si tam mohli vysadiť nádhernú záhradu.

1. DEŇ

Čo potrebuje tvoje srdce

Tricia

Raduj sa v Hospodinovi a dá ti,

po čom túži tvoje srdce.

(Ž 37, 4)

Keď som mala sedem, veľmi som chcela dostať knižku s papierovou bábikou Barbie a s vystrihovačkami papierových šiat, do ktorých sa dala „obliekať“. Zúfalo som po nej túžila, a tak som sa modlila. Počula som veľa biblických príbehov a myslela som si, že ak Boh môže uzdraviť slepého, môže mi zoslať aj knižku s vystrihovačkami. Povedala som Bohu, že mi ju môže vložiť do šatníka a ostane to len medzi nami.

Modlila som sa tak dlho a horlivo, ako len druháčka dokáže. No keď som na druhý deň otvorila šatník, knižka tam nebola. Ako je to možné? Prečo Boh nevypočul moju prosbu?

O pár týždňov som mala narodeniny. Hádajte, čo som dostala? Áno, okrem iného aj knižku s vystrihovačkami.

Tento zážitok ma naučil veľa o Bohu a aj o mne. Hoci boli moje myšlienkové pochody a modlitby nezrelé, vedela som, že sa s túžbami svojho srdca môžem obrátiť na Boha. Ale naučila som sa, že niekedy nevypočuje naše prosby spôsobom, akým sme si predstavovali. Ako som rástla, uvedomovala som si, že nemôžem vyjednávať s Bohom ani od neho očakávať, že mi niečo vyčaruje alebo zošle (nielen do môjho šatníka). Je však celkom v poriadku, ak mu poviem, čo mám na srdci.

Boh Otec pozná túžby našich sŕdc a zaobchádza s nimi nežne. Niekedy od nás chce, aby sme počkali, lebo vie, že ešte neprišiel ten správny čas. Alebo inokedy túžby nášho srdca zmení.

Skús sa na chvíľu zamyslieť, aké sú tvoje skutočné túžby týkajúce sa tvojho budúceho manžela. Urob si zoznam. Potom pozeraj na ten zoznam a modli sa.

Je ťažké zveriť Bohu svoje túžby? Čím viac sa budeš radovať v Pánovi, tým viac budeš chápať, ako je ti Božie srdce naklonené. Keď hľadáš radosť v Pánovi, tvoja dôvera v neho rastie. Keď sa budeš modliť, uvidíš, že vypočuje tvoje prosby, aj keď často inak, ako si chcela.

Bohu záleží na tvojich túžbach, ale najviac zo všetkého mu záleží na tebe. Vie, kedy – alebo či vôbec – vstúpi do tvojho života tvoj budúci manžel. On chce, aby to bol človek, akého potrebuješ, po akom túži tvoje srdce.

Koniec ukážky